text: Inici LLEIDA Lleida es dota del primer Pla municipal de polítiques LGTBIQ+
  L'Ajuntament de Lleida va aprovar aquest dimecres el primer Pla Municipal de Polítiques LGTBIQ+ que permetrà impulsar iniciatives i actuar en la preservació de la seguretat, el benestar i la llibertat de la ciutadania. El document, per al període 2021-2024, ha de servir per establir un marc d'actuació, impulsar iniciatives i actuar per a la seguretat, el benestar i la llibertat de la ciutadania. Pretén ser una eina efectiva en l'erradicació de conductes LGTBIfòbiques i de visibilització del col·lectiu, tenint en compte la diversitat des d'una perspectiva interseccional. S'ha fet una diagnosi prèvia i s'han elaborat vuit línies d'actuació. El document també ha tingut en compte les aportacions dels grups polítics municipals.
  Castro va explicar que el Pla sorgeix amb la voluntat de "ser una eina efectiva en l'erradicació de conductes LGTBIfòbiques, en la visibilització del col·lectiu i per crear xarxa de recursos humans i materials de proximitat en matèria de diversitat sexual i de gènere a l'abast de tothom". El pla s'ha redactat tenint en compte la diversitat des d'una perspectiva interseccional, ja que a la identitat de gènere, l'expressió de gènere i l'orientació sexual se li poden sumar altres condicions personals com ara la nacionalitat, la raça o la religió, entre altres, ha remarcat.
  El projecte ve motivat també davant la mancança d'un marc d'actuació en l'àmbit local que doni suport a les polítiques contra l'LGTBIFòbia. "Malgrat que la diversitat en l'orientació sexual i la identitat de gènere cada cop és més visible, existeixen moltes situacions de desigualtat, discriminació i violència que amenacen els drets humans fonamentals de les persones", ha dit Castro.
  Per determinar les prioritats de les accions que recull el document, s'ha fet una diagnosi prèvia de l'estat de la diversitat sexual i de gènere i LGTBIfòbia a Lleida, amb dues enquestes, una a treballadors de la Paeria i una altra a la ciutadania. Entre les conclusions, es desprèn que hi ha nivells de percepció diferents de violències i cal treballar la identificació de la discriminació i els fets violents en aquesta matèria, així com que cal formació i sensibilització de professionals.